ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ፕሮፌሰር ቫን ራይዘን፡ ዕርቀ ሰላም ኤርትራን ኢትዮጵያን ብዓይኒ ወጻእተኛ ተመራማሪት 14 መስከረም 2018 ምንጪ ስእሊ, ፕሮፈሶር ቫን-ራይዘን ፕሮፈሶር ቫን-ራይዘን፡ ምስ ተማራመርቲ ብጾታ ዀይና፡ ብዛዕባ ስደትን ዝተመዛበሉ መንእሰያት ቀርኒ ኣፍሪቃ ኣብ ምጽናዕ እትርከብ ተማራማሪት'ያ። እቲ ምስ ዩኒቨርሲቲ መቐለ ዝተኣሳሰር ዕላማ ፕሮጀክታ፡ ዲናሚካ (ስነ-ምንቅስቓስ) ፍልሰተ-ህዝብን ዘይሕጋዊ ኣስግሮ-ሰብን (ሂዩማን ትራፊኪን) ኣብ ቀርኒ ኣፍሪቃ ንምጽናዕ'ዩ። ንዕጫን ኵነታት ናይ'ቶም ብዓሰርተታት ኣሽሓት ዝቑጸሩ ኣብ ኢትዮጵያ፡ ሱዳን፡ ሊብያ ከምኡ'ውን ኤውሮጳ ዝርከቡ ኤርትራውያን ሓተትቲ ዑቕባን ስደተኛታትን'ዉን ትፍትሽ። እዛ ዓርክን መሓዛን ሰውራን ህዝቢ ኤርትራን ፕሮፊሰር፡ ኤርትራውያን ስደተኛታት ንኤውሮጳ ንኽኣትዉ ኣብ ሰሃራን ባሕርን ኣዚዩ ሕሱም ተመኩሮ ሰጊሮም ኣብ ሃገራት ኤውሮጳ እውን ከቢድ ናብራ ከሕልፉ ምስረአየት፡ ንተመኩሮኦምን ሃለዋቶምን ብዕምቆት ንምጽናዕ ተገዳስነት ዘሕደረት ምህርቲ እያ። ፕሮፌሰር ምርያም ምስ ሓደ ጕጅለ ኣህጕራውያን ተመራመርቲ፡ ኣብ ዶባት ዝነብሩ ህዝብታት ንተበግሶ ዕርቀ-ሰላም ኢትዮ ኤርትራ ብኸመይ ከም ዝርድኦምን ዝትንክፎምን ንምፍላጥ ናብ ከባቢ ዶባት ተንቀሳቒሳ ነይራ። እቲ ድሕሪ ኩናት ዶባት 1998-2000 ዝተፈጥረ፡ ሃዋህው ኣይ ሰላም ኣይ ኩናት ንኤርትራን ኢትዮጵያን ብፍላይ ከኣ ኣብ ዶባት ንዝነብር ህዝበን ብኸቢድ ከምዝጸለዎ መራሕቲ ዕርቀ ሰላም ዝኸተሙ መራሕቲ ክልቲአን ሃገራት ብወግዒ ገሊጾሙዎ እዮም። ድሕሪ ዕስራ ዓመት!
